b'\n_START_ARTICLE_\nPagbili sa Alaska\n_START_PARAGRAPH_\nAng Pagbil\xc3\xad ng Estados Unidos sa Alaska mula sa Imperyong Ruso ay nagan\xc3\xa1p noong 1867 sa bis\xc3\xa0 ng isang tratadong niratipika ng Senado ng Estados Unidos._NEWLINE_Nina\xc3\xads ipagbil\xc3\xad ng Rusya ang Alaska sa pangamb\xc3\xa1ng, maaagaw it\xc3\xb3 sa kanil\xc3\xa1 sakaling sumiklab ang digmaan sa pagitan nit\xc3\xb3 at ng Britanya. Ang kalakalan ng balah\xc3\xadbo ng hayop at mga gawa\xc3\xadng pangmisyonero sa mga katutubong Alaskan ang mga pangunahing aktibidad ng Rusya sa naturang teritoryo. Nagdagdag naman ito ng may 1,518,800\xc2\xa0km\xc2\xb2 na bagong teritoryo sa Estados Unidos._NEWLINE_Higit na positibo ang naging reaksiyon sa Estados Unidos hinggil sa pagbil\xc3\xad nit\xc3\xb3 sa Alaska. Ang il\xc3\xa1n sa mga tutol dito\'y binans\xc3\xa1gan naman it\xc3\xb3ng "Seward\'s Folly" (isinunod sa pangalan ng Kalihim ng Estado na si William H. Seward), habang pinuri ng iba ang nag\xc3\xadng hakbang na ito na anila\'y kapuwa nagpahin\xc3\xa0 sa Britanya at Rusya bilang katunggal\xc3\xae ng Estados Unidos sa pagpapalawak ng komersiyo nit\xc3\xb3 sa Pasipiko. Nag\xc3\xadng bant\xc3\xa2 sa Britanya ang nag\xc3\xadng pagbil\xc3\xad ng Estados Unidos sa Alaska sa kontrol ng kolonya nito sa Pasipiko. Lalo nit\xc3\xb3ng binagyang saysay ang pagkumpederasyon ng Canada na naisakatup\xc3\xa1ran makaraan ang tatlong buwan, noong Hulyo 1867. Tinanggap naman sa kumpederasyon ng Dominyon ng Canada ang British Columbia noong 1871, na nagwak\xc3\xa1s sa inaasam ng Estados Unidos na makuha rin ang naturang teritoryo upang magkaroon ng walang-patid na lupa\xc3\xadn na magdurugtong ng Alaska sa Estados Unidos._NEWLINE_Sa simul\xc3\xa2, inorganis\xc3\xa1 ang bagong teritoryo b\xc3\xadlang Departamento ng Alaska, na nag\xc3\xadng Distrito ng Alaska at kalaunan ay Teritoryo ng Alaska bago it\xc3\xb3 naging Estado ng Alaska nang tanggapin it\xc3\xb3 sa Unyon bilang isang estado noong 1959.'